Stokkvikdalen (Moskenes)

Stokkvikdalen i Moskenes kommune i Nordland ligger på vestsida av Moskenesøya, på motsatt side av øya fra Å og Sørvågen. Dalen er trang, ca. 2 kilometer lang, og omgitt av høye fjell. I dalen ligger Stokkvikvatnet (46 moh.). Det er nevnt i skriftlige kilder fra 1634 at det bodde folk i Stokkvika,Regional kulturminneplan Lofoten 2007: Stokkvika   (s. 38), men i moderne tid har det ikke bodd noen der, i motsetning til vika og dalen med samme navn lengst nord på Moskenesøya, i Flakstad kommune, som ble fraflyttet i 1931.Flakstad & Moskenes Offisiell Turistguide: Fraflyttede fiskevær og gårder  (besøkt 30. september 2012) Men folkene i Refsvika, litt lengre sør på øya, brukte Stokkvikdalen som utmarksslått.Gro Røde: På et berg eg kalla mett - Hverdagsliv og fraflytting Lofotodden 1900-1950. Orkana Forlag, Stamsund 1994. ISBN 82-91233-04-7 s. 72 (digitalisert av Nasjonalbiblioteket) Under 2. verdenskrig var det et illegalt drivstofflager i Stokkvika, som det ennå finnes tufter igjen av.

Forsvarsdepartementet kjøpte Stokkvika og Stokkvikdalen i 1952 til bruk som skytefelt.På et berg eg kalla mett, s. 213 Søndag 8. september 1963 hadde Sjøforsvaret skyteøvelse, der KNM «Bergen» og KNM «Stavanger» skjøt granater mot Stokkvikdalen. En feil ved høydeinnstillingen på en av kanonene på KNM «Bergen» gjorde at granatene som ble skutt fra den kanonen kom for høyt, og gikk over fjellet og landet på Å, på den andre sida av øya. Granater slo ned ved bebyggelsen på Å, i Ågdalen, Trolldalsvatnet og muligens i sjøen utenfor Å, men ingen ble skadet under uhellet. Etter denne hendelsen sluttet Sjøforsvaret å bruke Stokkvikdalen som øvingsområde.Nils Aagaard-Nilsen: Storsmellen på Å  (i Lofotboka -04, s. 7-13)

 Referanser 

Kategori:Daler i Nordland
Kategori:Moskenes' geografi